Document ID: /roh_data/filtered/Bilingualer_Corpus4.jsonl.gz/1114

Sviluppar vinavant il concept federal davart l'urs

La regenza grischuna beneventa la finamira generala sco er la concepziun flexibla dal concept davart l'urs da l'uffizi federal d'ambient (UFAM). Quest concept ch'è vegnì elavurà principalmain sin basa da las experientschas d'enfin ussa cun la cumparsa da l'urs en il Grischun sto però vegnir sviluppà vinavant ils proxims onns sin basa d'ulteriuras experientschas praticas. Quai scriva la regenza en sia consultaziun a la confederaziun. La regenza è da l'opiniun ch'il sboz dal concept stoppia vegnir repassà e mess en vigur uschè spert sco pussaivel. Apaina che ulteriuras experientschas èn avant maun sto vegnir fatga in'analisa cumplessiva dals fatgs sin basa d'ina controlla dal success. Plinavant sto l'ulteriur proceder vegnir fixà ensemen cun ils chantuns pertutgads.

La preschientscha da l'urs en il Grischun che ha durà circa dus mais l'onn 2005 ha chaschunà custs da totalmain var 80'000 francs. L'indemnisaziun d'animals da niz stgarpads importa 14'850 francs, ils custs supplementars da l'associaziun d'allevament da nursas da Ramosch muntan a 10'037 francs ed ils custs da persunal supplementars da l'uffizi chantunal da chatscha e pestga a 53'108 francs. Pervi da quai pretenda la regenza che tut ils custs per mesiras da prevenziun en connex cun l'immigraziun d'animals gronds da rapina stoppian vegnir purtads da la confederaziun. Cun smirvegl prenda la regenza ultra da quai enconuschientscha dal fatg che l'assamblea federala ha scursanì massivamain - cunter tuttas aspectativas - il preventiv dal UFAM per la protecziun da las muntaneras 2006. Pervi da quai pretenda la regenza che las indemnisaziuns finanzialas vegnian regladas tranter la confederaziun ed il chantun en il rom d'ina cunvegna cumplessiva e da lunga durada.

La fin finala constatescha la regenza che la concessiun da permissiuns da schluppettar urs da ristga crodia tenor la lescha federala da chatscha en il champ da cumpetenza dal chantun. Perquai ch'i stoppia per regla vegnir reagì spert en tals cas vegn il chantun a conceder las permissiuns correspundentas da schluppettar mo en cunvegnientscha cun il UFAM. La regenza refusa energicamain che la direcziun dal parc naziunal haja in dretg da cogestiun fixà en connex cun la procedura da decisiun. Pervi da quai pretenda la regenza che quest passus vegnia stritgà senza cumpensaziun. En cas ch'in urs privlus vegnia eliminà en il parc naziunal u en sia proxima vischinanza vegnia la direcziun dal parc natiralmain a vegnir consultada. La collavuraziun vertenta cun la direcziun dal parc saja sa cumprovada a plaina satisfacziun e na stoppia pervi da quai betg vegnir fixada da nov en il concept davart l'urs en Svizra.

Da vischnancas e regiuns

-

Fanas:

Il plan da zonas 1:500 "revisiun parziala da la chasa da scola" dals 27 da favrer 2006 da la vischnanca da Fanas vegn approvà.

Projects da vias

La regenza ha approvà totalmain 1'170'000 francs per construir e per sanar divers trajects da via:

- via dal Bernina: pass dal Bernina - Baraccone

- via da Duvin: storta dal Tuff - Duvin

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 27.04.2006